มาตรการภาษีเพื่อคนพิการ
มาตรการภาษีนอกจากจะมีวัตถุประสงค์เพื่อส่งเสริมการลงทุน การออม การค้า การแข่งขันของธุรกิจแล้ว
8 มิ.ย. 2555

โดย...สมชาย ชูเกตุ
มาตรการภาษีนอกจากจะมีวัตถุประสงค์เพื่อส่งเสริมการลงทุน การออม การค้า การแข่งขันของธุรกิจแล้ว ยังมีมาตรการภาษีเพื่อสังคมอีกหลากหลายมาตรการ โดยเฉพาะคนพิการ ได้มีกฎหมายออกมาช่วยคนพิการโดยการยกเว้นภาษีเงินได้บุคคลธรรมดาและให้สิทธิประโยชน์ทางภาษีแก่ผู้ที่เกี่ยวข้องกับคนพิการสามารถหักรายจ่ายหรือค่าใช้จ่ายในการคำนวณภาษีได้มากกว่าปกติ นอกเหนือจากการหักลดหย่อนค่าอุปการะเลี้ยงดูผู้พิการ 
มาตรการภาษีเพื่อคนพิการ สรุปได้ดังนี้ยกเว้นภาษีเงินได้บุคคลธรรมดา คนพิการที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ ที่เป็นผู้อยู่ในประเทศไทยและมีอายุไม่เกิน 65 ปีบริบูรณ์ในปีภาษี ได้รับยกเว้นภาษีเท่ากับจำนวนเงินได้พึงประเมินที่ตนเองได้รับในปีภาษี แต่ต้องไม่เกิน 1.9 แสนบาทสำหรับปีภาษีนั้น การใช้สิทธิยกเว้นภาษีต้องระบุในแบบแสดงรายการภาษี (ภ.ง.ด.91) หรือระบุในใบแนบแบบแสดงรายการภาษี (ภ.ง.ด.90) 
หักลดหย่อนค่าอุปการะเลี้ยงดูคนพิการ ผู้มีเงินได้ที่ได้อุปการะเลี้ยงดูคนพิการที่เป็นบิดา มารดา สามี หรือภริยา บุตรชอบด้วยกฎหมายหรือบุตรบุญธรรมของผู้มีเงินได้ บิดา มารดา หรือบุตรชอบด้วยกฎหมายของสามีหรือภริยาของผู้มีเงินได้ หรือบุคคลอื่นที่ผู้มีเงินได้เป็นผู้ดูแลตามกฎหมายว่าด้วยการส่งเสริมและพัฒนาคุณภาพชีวิตคนพิการ สามารถหักลดหย่อนค่าอุปการะเลี้ยงดูคนพิการได้ 6 หมื่นบาทต่อคนพิการ 1 คน คนพิการมีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ มีรายได้ไม่เพียงพอแก่การยังชีพและอยู่ในความอุปการะเลี้ยงดูของผู้มีเงินได้ สำหรับคนพิการที่มิใช่บิดา มารดา สามี หรือภริยา หรือบุตร ผู้มีเงินได้สามารถนำมาหักลดหย่อนได้เพียง 1 คนเท่านั้น 
หักค่าใช้จ่ายมากกว่า 1 เท่า ในการคำนวณภาษีเงินได้บุคคลธรรมดาและภาษีเงินได้นิติบุคคล สำหรับนายจ้างหรือเจ้าของสถานประกอบการที่ได้จ่ายค่าจ้างหรือค่าใช้จ่าย ดังนี้
ค่าใช้จ่ายในการจ้างคนพิการที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ เข้าทำงาน (หัก 2 เท่า ตัวอย่าง จ่ายเงินเดือน 1 หมื่นบาท หักค่าใช้จ่ายได้ 2 หมื่นบาท)
ค่าใช้จ่ายในการจัดอุปกรณ์ สิ่งอำนวยความสะดวก หรือบริการในอาคาร สถานที่ ยานพาหนะ บริการขนส่ง หรือบริการสาธารณะอื่นให้แก่คนพิการในการเข้าถึงและใช้ประโยชน์ได้ ตามกฎหมายว่าด้วยการส่งเสริมและพัฒนาคุณภาพชีวิตคนพิการ (หัก 2 เท่า)
รับคนพิการที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการเข้าทำงานเกินกว่าร้อยละ 60 ของลูกจ้างในสถานประกอบการนั้น โดยมีระยะเวลาจ้างเกินกว่า 180 วัน ในปีภาษีหรือรอบระยะเวลาบัญชีที่มีเงินได้ (หัก 3 เท่า)
ยกเว้นภาษีเงินได้สำหรับการบริจาค กรณีบริจาคให้แก่กองทุนส่งเสริมและพัฒนาคุณภาพชีวิตคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ 
ภาษีเงินได้บุคคลธรรมดา ยกเว้นภาษีเท่ากับจำนวนเงินที่บริจาค แต่เมื่อรวมกับเงินบริจาคตามมาตรา 47 (7) แห่งประมวลรัษฎากรแล้ว ต้องไม่เกินร้อยละ 10 ของเงินได้พึงประเมิน หลังจากหักค่าใช้จ่ายและหักค่าลดหย่อน
ภาษีเงินได้นิติบุคคล ยกเว้นภาษีเท่ากับจำนวนเงินหรือมูลค่าของทรัพย์สินที่บริจาค แต่เมื่อรวมกับรายจ่ายเพื่อการกุศลสาธารณะตามมาตรา 65 ตรี (3) แห่งประมวลรัษฎากรแล้ว ต้องไม่เกินร้อยละ 2 ของกำไรสุทธิก่อนหักรายจ่ายเพื่อการกุศลสาธารณะ
มาตรการภาษีเพื่อคนพิการ ผู้เกี่ยวข้องที่เป็นผู้อุปการะเลี้ยงดู นายจ้าง หรือเจ้าของกิจการ รวมถึงผู้บริจาค ปัจจุบันมีตามที่กล่าวมาข้างต้น สวัสดีครับ